वायुपुराणम्/पूर्वार्धम्/अध्यायः १७
'''।। वायुरुवाच ।।	
आश्रमत्रयमुत्सृज्य प्राप्तस्तु परमाश्रमम्।	
अतः संवत्सरस्यान्ते प्राप्य ज्ञानमनुत्तमम् ।। १७.१ ।।	
अनुज्ञाप्य गुरूंचैव विचरेत् पृथिवीमिमाम्।	
सारभूतमुपासीत ज्ञानं यज्ज्ञेय साधकम् ।। १७.२ ।।	
इदं ज्ञानमिदं ज्ञेयमिति यस्तुषितश्चरेत् ।	
अपि कल्पसहस्रायुर्न्नैव ज्ञेयमवाप्नुयात् ।। १७.३ ।।	
त्यक्तसङ्गो जितकोधो लघ्वाहारो जितेन्द्रियः।	
पिधाय बुद्ध्या द्वाराणि ध्याने ह्येवं मनो दधेत् ।। १७.४ ।।	
शून्येष्वेवावकाशेषु गुहासु चवने तथा।	
नदीनां पुलिने चैव नित्यं युक्तः सदा भवेत् ।। १७.५ ।।	
वाग्दण्डः कर्मदण्डश्च मनोदण्डश्च ते त्रयः।	
यस्यैते नियता दण्डाः स त्रिदण्डी व्यवस्थितः ।। १७.६ ।।	
अवस्थितो ध्यानरतिर्जितेन्द्रियः शुभाशुभे हित्य च कर्मणी उभे ।	
इदं शरीरं प्रविमुच्य शास्त्रतो न जायते म्रियते वा कदाचित् ।। १७.७ ।।	
इति श्रीमहापुराणे वायुप्रोक्ते परमाश्रमप्राप्तिकथनं नाम सप्तदशोऽध्यायः ।। १७ ।।

वायुपुराणम्/पूर्वार्धम्